ตลาดหุ้นปี 62
วานนี้ดัชนีตลาดหุ้นไทยปิด 1,591.29 จุด
24 ธ.ค. 2561

ลูบคมตลาดทุน : ธนะชัย ณ นคร 
วานนี้ดัชนีตลาดหุ้นไทยปิด 1,591.29 จุด
หากเทียบกับสิ้นปี 2560 ที่ปิด 1,753.71 จุด เท่ากับว่า ดัชนีร่วงลงมาแล้วกว่า -9.24%
ผ่านมาถึงตอนนี้ เหมือนไม่มีใครกล้าฟันธงว่า ดัชนีสิ้นปีนี้จะยืนเหนือ 1,600 จุด ได้หรือไม่ เพียงแต่ให้กรอบดัชนีกันไว้ว่า จะอยู่ระหว่าง 1,560–1,620 จุด
มีการยกสถิติค่าเฉลี่ยช่วงสัปดาห์สุดท้ายของเดือน ธ.ค. ย้อนหลัง 3 ปี
ดัชนีมักจะปรับขึ้น โดยเฉพาะในวันสุดท้ายของปี เช่น สิ้นปี 2560 สัปดาห์สุดท้ายดัชนีขึ้นมา 10 จุด
หรือปี 2559 สัปดาห์สุดท้ายดัชนีบวกขึ้นมาถึง 31 จุด
และสิ้นปี 2558 สัปดาห์สุดท้าย ดัชนีบวก 14 จุด
นอกจากนี้ ยังพบว่ามีแรงซื้อจากกองทุน LTF เข้ามาประมาณ 3 หมื่นล้านบาทในช่วงสัปดาห์สุดท้าย
ส่วนปีนี้แรงซื้อจากกองทุน LTF ถูกคาดหมายว่าจะไม่สูงเท่ากับปีก่อน ๆ เพราะมีแรงซื้อจาก LTF เข้ามาสูงกว่าปกติตั้งแต่ช่วงเดือน มิ.ย. ก.ค. และ ต.ค.แล้ว
และ “วินโดว์เดรสซิ่ง” ล่ะ จะมีไหม?
คำตอบที่เป็นบทวิเคราะห์จากโบรกฯ ส่วนใหญ่จะบอกว่า “มี” หรือให้ “จับตา”
แต่นักวิเคราะห์บางคนก็เชื่อว่าจะไม่มี เพราะสภาพตลาดไม่ได้เอื้ออำนวย ทำไปจะไม่คุ้ม และมีโอกาสถูก “ขายใส่” ได้
ล่าสุด มีผู้จัดการกองทุนออกมาบอกว่า ไม่มีวินโดว์ฯ แน่นอน
หรือหากมี ก็อาจจะเป็นนักลงทุนสภาบันประเภทอื่น ๆ ที่ไม่ใช่กองทุนต่าง ๆ
แต่ไม่ว่าจะอย่างไร ดัชนีปิดสิ้นปี 2561 จะลดลงจากปีก่อนหน้าอย่างแน่นอน เพราะเป็นไปไม่ได้ที่ดัชนีจะบวกได้ขึ้นมาถึง 9-10% ในสัปดาห์เดียว
เชื่อว่านักลงทุนหลาย ๆ คนไม่ค่อยได้สนใจทิศทางหุ้นในปีนี้กันซักเท่าไหร่แล้วล่ะ
ทว่าจะมองในปี 2562 กันเลยว่า แนวโน้มตลาดจะเป็นอย่างไร
ล่าสุด บริษัทหลักทรัพย์หลาย ๆ แห่ง ออกมาทำนายดัชนีปีหน้ากันแล้วว่า จะเป็นอย่างไร
เท่าที่สำรวจตรวจสอบดู นักวิเคราะห์หลายคนค่อนข้างมีมุมมองเชิงบวกกับตลาดหุ้นไทยในปี 2562
ทั้งหมดต่างกำหนดเป้าดัชนีไว้ว่าจะปรับตัวดีขึ้นจากปีนี้
เช่น บล.บัวหลวง คาดดัชนีตลาดหุ้นไทยปี 2562 อยู่ที่ 1,817 จุด อิง P/E ที่ 15.8 เท่า และยังประเมินกำไรบริษัทจดทะเบียน (บจ.) เติบโต 7.2%
หุ้นกลุ่มที่เด่น คือ ธนาคารพาณิชย์ โรงไฟฟ้า และสินเชื่อส่วนบุคคล
พร้อมแนะนำ SAWAD, MTC, KTC และ  AEONTS
บล.ฟินันเซีย ไซรัส มองดัชนีหุ้นไทยปี 62 ไว้ที่ 1,850 จุด
ดูตัวเลขของ บล.ฟินันเซียฯ แล้ว หากสมมติว่า สิ้นปีนี้ ดัชนีปิด 1,600 จุด พอดี นั่นหมายความว่า ปีหน้า ดัชนีหุ้นไทยจะเพิ่มขึ้นถึง 15-16%
เหตุผลของการคาดหมายที่ดัชนีจะขึ้นแรงมากขนาดนี้ บล.ฟินันเซียฯ เขาให้สมมติฐานกำไรบริษัทจดทะเบียนที่คาดจะเติบโต 7% มองระดับ P/E ที่ 16 เท่า
และคาดการขยายตัวทางเศรษฐกิจ (GDP) ที่ 4%
และมองตลาดหุ้นน่าจะฟื้นตัวขึ้นได้
ดูของ บล.เมย์แบงก์ กิมเอ็ง (ประเทศไทย) กันบ้าง
โบรกฯ แห่งนี้ ให้เป้าดัชนีตลาดหุ้นไทยปี 62 ที่ระดับ 1,743 จุด แต่บนสมมติฐานกำไรบริษัทจดทะเบียนเติบโต 7% หรือ 116 บาท/หุ้น และประเมิน P/E ไว้ที่ 15 เท่า
สุดท้ายคือ บริษัทหลักทรัพย์ เอเซีย พลัส จำกัด (มหาชน) หรือ ASP
ASP มองเป้าหมายดัชนีตลาดหุ้นไทยปีหน้าที่ 1,795 จุด P/E ที่ 16 เท่า
เป้าหมายดังกล่าวถือว่าเป็นการปรับเพิ่มขึ้นจากมุมมองเดิมที่ 1,662 จุด และ P/E ที่ 15 เท่า
ส่วนปัจจัยสนับสนุนมาจากเงินของนักลงทุนต่างชาติที่เริ่มไหลเข้ามาในตลาดหุ้นเอเชีย
และรวมถึงประเทศไทย
 